<classify> SERIKALI kupitia Wizara ya Elimu, Sayansi na Teknolojia imetoa Sh milioni 706 kwa ajili ya ukarabati wa Shule ya Msingi Mwisenge yenye wanafunzi 1,665 iliyopo Manispaa ya Musoma mkoani Mara.Baba wa Taifa, Mwalimu Julius Nyerere alisoma shuleni hapo kuanzia mwaka 1934 hadi 1936.Fedha hizo zilitolewa na Waziri wa Elimu, Sayansi na Teknolojia, Profesa Joyce Ndalichako baada ya kutembelea na kujionea changamoto mbalimbali zilizopo katika shule hiyo iliyomtoa kiongozi mahiri aliyepigania Uhuru wa Tanganyika na baadaye kuiongoza Tanzania kwa zaidi ya miaka 20.Akizungumza na walimu, wanafunzi na wadau waliofika shuleni hapo, Profesa Ndalichako alisema fedha hizo zitatumika katika ujenzi wa uzio, ujenzi wa madarasa mapya matano, ujenzi wa zahanati kwa ajili ya kuhudumia wanafunzi wenye ulemavu, ukarabati wa nyumba za walimu, pamoja na ujenzi wa Mnara wa Kumbukumbu katika dawati alilokuwa akikaa Mwalimu Nyerere shuleni hapo.Profesa Ndalichako alimtaka Mkuu wa Mkoa wa Mara, Adam Malima kusaidia kusimamia fedha hizo ili zitumike kikamilifu kuiwezesha shule hiyo kuwa katika kiwango kizuri ambacho kitamvutia kila mtu.Aidha, aliwataka wazazi mkoani Mara na Tanzania kwa ujumla, kuwapa kipaumbele watoto wa kike katika elimu huku akikemea baadhi ya wazazi na walezi kuwatumia kama njia ya kuwaingiza vipato na kuwanyima fursa ya elimu ambayo ni ufunguo wa maisha katika kipindi hiki cha mabadiliko ya sayansi na teknolojia.Mkuu wa Mkoa wa Mara, Malima amesema mkoa umejidhatiti kikamilifu kuhakikisha mtoto wa kike anapata fursa ya elimu kwani kwa sasa uhamasishaji na ufuatiliaji wa maendeleo ya taaluma yanaanzia ngazi ya vijiji, kata, wilaya na mkoa kwa ujumla.Ubaguzi wa elimu kwa mtoto wa kike mkoani Mara bado ni changamoto, lakini mpaka sasa tunaendelea na mapambano makubwa ya kuhakikisha kwamba mtu yeyote katika jamii ikibainika ni kikwazo cha elimu kwao tunamchukulia hatua kali za kisheria ili kuinua kiwango chao cha ufaulu tofauti na awali, alisema Malima.Mkuu wa Wilaya ya Musoma, Dk Vicent Naano alisema mpaka sasa kuna kesi nane kwa kipindi cha miezi miwili iliyopita zikihusisha watu waliowapa ujauzito wanafunzi zimehukumiwa, ambao mmoja alihukumiwa jela kifungo cha maisha, na wengine saba kwenda jela miaka 30, ikiwa ni mkakati wa kuwapambania kupata elimu.Akiwa Musoma, mbali ya kutembelea Mwisenge, Ndalichako alikagua Shule ya Sekondari ya Mara, Shule ya Ufundi ya Musoma, na wilayani Butiama alikagua Chuo Kikuu cha Mwalimu Nyerere cha Kilimo, Sayansi na Teknolojia.  <topic>: kitaifa 